




ВЪТРЕШНИ ПРАВИЛА
за
организацията и работата на постоянно действащата Комисия за осъществяване на функциите по Закона за противодействие на корупцията и Наредбата за организацията и реда за извършване на проверка на декларациите и за установяване на конфликт на интереси 
към Общински съвет - Якоруда 


І. ОБЩИ ПОЛОЖЕНИЯ

Чл. 1. Настоящите правила определят организацията и функционирането на постоянно действаща Комисия за осъществяване на функциите по чл. 49, ал. 2 от Закона за противодействие на корупцията (ЗПК) към Общински съвет - гр. Якоруда, наричана по-нататък „Комисията” и на Наредбата за организацията и реда за извършване на проверка на декларациите и за установяване на конфликт на интереси.

Чл. 2. Комисията осъществява дейността си в съответствие със Закона за противодействие на корупцията (ЗПК), Закона за местното самоуправление и местната администрация (ЗМСМА), Наредбата за организацията и реда за извършване на проверка на декларациите и за установяване на конфликт на интереси (НОРИПДУКИ), Правилника за организацията и дейността на Общинския съвет, неговите комисии и взаимодействието му с Общинска администрация и тези Вътрешни правила.

Чл. 3. В своята работа комисията се ръководи от следните принципи:
1. Законност, прозрачност, независимост, обективност и безпристрастност;
2. Зачитане и гарантиране правата и свободите на гражданите;
3. Пропорционалност на намесата в личния и семейния живот;
4. Защита на информацията;
5. Защита на лицата, подали сигнал;
6. Координация и взаимодействие между държавните органи;
7. Политически неутралитет.

ІІ. Състав на Комисията, заседания и регистри

Чл. 4. (1) Комисията се състои от 3 общински съветника, които се избират с решение на Общински съвет – Якоруда.
       (2) Промени в състава на Комисията се правят само с решение на Общинския съвет.
      (3) Член на Комисията може да бъде освободен по негово мотивирано искане, както и при фактическа невъзможност да изпълнява задълженията си повече от една година, при влизане в сила на акт, с който е установен конфликт на интереси по Закона за противодействие на корупцията, или при прекратяване на правомощията му като общински съветник. Когато се извършва проверка на декларация на член на комисията, той не участва в нея.

Чл. 5. (1) Комисията се ръководи от председател и зам.- председател. Представлява се от председателя, а при негово отсъствие – от зам.-председател.
      (2) Членовете на Комисията подписват декларация за неразпространяване и неразкриване на информация по образец, утвърден от Комисията /Приложение № 1/.
Чл. 6. Председателят на комисията:  
1. Свиква комисията на заседания и ръководи същите;
1. Подписва изходящата кореспонденция на комисията;
1. Отговаря съвместно с председателя на Общинския съвет за публикуването на всички декларации по чл. 49, ал.1, т. 1 и т. 3 от ЗПК на лицата, за които Общински съвет – Якоруда се явява орган по избор, с изключение на част първа от декларациите за имущество и интереси, както и списък на неподалите в срок съответните декларации;
1. Изпраща решенията на комисията на компетентните държавни органи;
1. Съставя актове за установяване на административни нарушения на основание чл. 120, ал. 2 от ЗПК.
1. Осъществява други функции, предвидени в ЗПК, НОРИПДУКИ и тези правила. 

Чл. 7. (1) Дейността на Комисията се подпомага от оторизиран служител в звеното по чл. 29а от ЗМСМА при Общински съвет – Якоруда.
      (2) Служителите по ал. 1 подписват декларация за неразпространяване и неразкриване на информация по образец, утвърден от Комисията /Приложение № 1/.

Чл. 8. (1) Заседанията на Комисията са закрити.
      (2) За заседанията на Комисията се водят протоколи, които се подписват от председателстващия и водещия протокола.
      (3) Право на достъп да протоколите и всички документи на Комисията имат само членовете на комисията, а други лица – в предвидените от закона случаи.

Чл. 9. Заседанията на Комисията се свикват от нейния председател или по искане на една трета от членовете. 

Чл. 10. (1) Заседанията на Комисията са редовни, ако на тях присъстват повече от половината й членове.
       (2) При провеждане на заседание членовете на Комисията се подписват в присъствен списък.
Чл. 11. (1) Решенията на Комисията се приемат с обикновено мнозинство от присъстващите й членове. В случаите, когато в ЗПК е предвидено друго мнозинство, решенията се взимат съобразно Закона.
      (2) С решения могат да се приемат доклади и становища. Решенията, докладите и становищата на комисията се номерират. 
     (3) Гласуването е явно и лично.

Чл. 12. Комисията:
      (1) Утвърждава образец на декларациите за несъвместимост и промяна в декларираните обстоятелства по несъвместимостта съответно по чл. 49, ал.1, т.1 и т.3 от ЗПК на лицата по чл. 14, ал. 2 от правилата /Приложение № 1/.
      (2) Води следните регистри:
1. Публичен регистър за приемане на декларации по чл. 49, ал. 1, т.1 от ЗПК;
2. Регистър за постъпили сигнали от трети лица и искания от Общински съвет– Якоруда за установяване на конфликт на интереси;
3. Публичен регистър за решенията за установяване на конфликт на интереси;
4.Публичен регистър за съставените актове за установяване на административни нарушения и за влезлите в сила наказателни постановления;
5. Общ регистър за входяща/изходяща поща на Комисията.
     (3) Изготвя и приема доклади по чл. 3, ал. 8 от НОРИПДУКИ относно спазването на сроковете за подаване на декларациите.
     (4) Предоставя изискани информация и документи на Комисията за противодействие на корупцията /КПК/, във връзка с производства за конфликт на интереси.
     (5) Осъществява други функции, предвидени в ЗПК, НОРИПДУКИ и тези правила.  
    (6) Предлага на Общинския съвет да приеме решение за образуване, отказ за образуване и прекратяване на производство за установяване на конфликт на интереси по отношение на лица по чл. 14, ал. 2.

Чл. 13. Дейността на Комисията, свързана с приемането на декларациите, съхранението, обработването на данните от тях, въвеждането на данни в регистъра по чл. 12, ал. 2, т. 1, поддържането му и публикуването на информация и декларациите в него, проверката им, унищожаването на информационните носители, както и производството по установяване на конфликт на интереси се осъществява при спазване изискванията на Закона за защита на личните данни и на Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните).

ІІІ. Подаване на декларации и регистър на декларациите съгласно ЗПК.
Чл. 14. (1) Комисията приема декларациите по чл. 49, ал. 1, т. 1 и т. 3 от ЗПК, както следва:
1. декларация за несъвместимост;
2. декларация за промяна в декларирани обстоятелства в декларацията по т. 1;
      (2) Задължените лица, за които Общински съвет – Якоруда се явява орган по избор, общинските съветници и кмета на общината, подават декларациите по ал. 1 в сроковете и при условията, посочени в ЗПК.
      (3) Декларацията за имущество и интереси по чл. 49, ал. 1, т. 2 и т. 4 от ЗПК се подава пред Комисията за противодействие на корупцията:
	1. в срок от един месец от заемането на длъжност по ал. 2, освен когато в специален закон е предвиден друг срок;
	2. ежегодно до 15 май – за предходната календарна година.
     (4) При промяна в декларираните обстоятелства в частта за интересите или при предсрочно погасяване на задължения и кредити, лицата по ал. 2 подават съответно декларация за промяна в декларираните обстоятелства в декларацията за имущество и интереси в частта за интересите или произхода на средствата в частта за имущество в срок един месец от настъпване на промяната.
     (5) В срок до един месец от подаването на декларацията за имущество и интереси съответното лице може да направи промяна в декларацията си, когато това се налага за отстраняване на непълноти или грешки.
     (6) Декларация за несъвместимост и декларация за промяна в декларираните обстоятелства в декларацията за несъвместимост се подава в сроковете, предвидени в съответните нормативни актове.
     (7) В срок един месец от изтичането на сроковете за подаването на декларациите от лицата по ал. 2, Комисията изготвя доклад до председателя на Общински съвет – Якоруда за неподадените в срок декларации.
     (8) Декларациите по ал. 1 се подават на хартиен и електронен носител пред Комисията.

Чл. 15. (1) Комисията води публичен регистър на подадените декларации, при спазване изискванията на Закона за защита на личните данни, като по отношение на декларациите за имущество и интереси публична е само частта за интересите съгласно чл. 51, ал. 1, т. 12-14 от ЗПК. Достъпът до публичния регистър се осъществява чрез интернет страницата на Община Якоруда.
       (2) Регистърът съдържа следната информация:
1. Трите имена и длъжността на лицето, подало декларацията;
2. Входящ номер, дата и вид на декларацията;
3. Декларацията за несъвместимост и декларацията за промяна на декларирани обстоятелства в декларацията за несъвместимост;
4. Списък на лицата, които не са подали декларациите в срок.

      (3) Данните в регистъра по отношение на лице с прекратено правоотношение или изгубило качеството „заемащо публична длъжност“ се заличават до един месец от настъпване на съответния факт.
     (4) Декларациите за несъвместимост и за промяна в декларираните обстоятелства в декларациите за несъвместимост се публикуват в срок един месец от изтичането на сроковете за подаването им, предвидени в съответните нормативни актове.
     (5) Достъп до декларациите по чл. 49, ал. 1, т. 1 и т. 3 от ЗПК, съответно до информацията в тях, която не е публична е ограничен.
     (6) Достъп до декларациите по чл. 49, ал.1 т. 1 и т. 3 от ЗПК, съответно до информацията по тях, която не е публикувана, както и право да обработват данни по тях, съгласно чл.4, ал.5 от НОРИПДУКИ, имат само:
1. Председателят на Общинския съвет;
1. Председателят и членовете на комисията;
1. Оторизиран служител в звеното по чл. 29а от ЗМСМА.
     (7) Лицата по алинея 6 подписват декларация, че се задължават да спазват режима за защита на личните данни и няма да разпространяват данни, станали им известни във връзка с достъпа до декларациите.
    (8)  Фактите и данните извън случаите по ал. 2, съдържащи се в декларациите и станали известни във връзка с изпълнението на правомощия или функции на Комисията, не може да се разпространяват, освен когато в закон е предвидено друго.
    (9) Декларациите на лицата по чл.14, ал.2, подадени на хартиен и електронен носител, както и предоставените или събрани служебно във връзка с тях документи се съхраняват до изтичането на пет години от прекратяване на правоотношението или изгубване на съответното качество.

Чл. 16. (1) След изтичане на срока по чл. 5 от НОРИПДУКИ, хартиените и електронни носители на съответните декларации, както и всички техни електронни копия, а също предоставените или събрани във връзка с декларациите документи, се унищожават.
     (2) Хартиените носители подлежат на нарязване, а електронните се унищожават, за което се съставят съответните протоколи. 

ІV. Организация и ред за извършване на проверка на декларациите

Чл. 17. В срок до 1 /един/ месец от изтичането на сроковете за подаване на декларациите, Комисията изготвя доклад до председателя на Общинския съвет за неподадените в срок декларации. Към доклада се прилага списък на неподалите в срок декларации за несъвместимост.
Чл. 18 (1) Комисията извършва проверка за съответствие и достоверност на съдържанието на декларациите за несъвместимост на лицата по чл. 14, ал. 2 при наличие на някое от следните основания: 
1. на всяка подадена декларация от лице по чл. 14, ал. 2 в срок от един месец от подаването й; 
2. при подаден срещу лицето сигнал за несъвместимост; 
3. когато в хода на друга проверка се открият нововъзникнали факти и обстоятелства, както и факти и обстоятелства, които не са били известни при извършване на проверката по т.1. 
      (2) При наличие на основанията по ал.1, т.2 и т.3 проверката на декларацията за несъвместимост на лицата по чл. 14, ал.2, се образува с решение на комисията по предложение на нейния председател или член. Решението се връчва на заинтересованото лице, което може да направи писмени възражения и представи доказателства в 7-дневен срок от получаването му. 
      (3) Проверката се провежда за срок от един месец от приемане на решението а образуването й. 
      (4) Тя протича при условията на чл. 19 и чл. 20. 
      (5) Проверката приключва с доклад на комисията, който съдържа фактическа част относно проверените декларирани факти и информацията, събрана в хода на проверката, заключение за наличие или за липса на несъвместимост в съответствие с изискванията, предвидени в съответните нормативни актове, дата и подписите на членовете на комисията. Към доклада се прилагат декларацията/декларациите и носителите на информацията. 
      (6) При установени данни за несъвместимост в доклада по отношение на лице, за което Общинският съвет е орган по назначаването, Общинският съвет връчва доклада и съответните материали на заинтересованото лице, което може да направи писмени възражения и представи доказателства в 7 – дневен срок от получаването му. Проверката приключва с решение на Общинският съвет, прието въз основа на нов доклад на комисията, в който се обсъждат евентуално представените от съответното лице възражения и доказателства. 
      (7) Решенията по ал. 6 се връчват на заинтересованото лице. Решение на Общинския съвет, с което е установена несъвместимост подлежи на оспорване от заинтересованото лице по реда на АПК в 14-дневен срок от връчването му пред Административен съд – Благоевград. 
      (8) При установена несъвместимост с влязло в сила решение органите по ал.6 предприемат действия по осъществяване на последиците от несъвместимостта, предвидени в съответните закони.

Чл. 19 (1) В хода на проверката комисията събира доказателства чрез: 
1. Достъп до електронните регистри, до бази данни и до други информационни масиви на първичните администратори на данни, в които се съдържат първични данни за декларираните факти, поддържани от други държавни органи по реда на чл. 7, ал. 8 от Наредбата за общите изисквания към информационните системи, регистрите и електронните административни услуги (ДВ, бр. 5 от 2017 г.) чрез централен компонент, управляван от председателя на Държавна агенция „Електронно управление“; 
2. Искания на информацията от държавните органи, органите на местното самоуправление и местната администрация, органите на съдебната власт и от други институции, пред които декларираните факти подлежат на вписване, обявяване или удостоверяване, в които се посочва актът на образуване на проверката и по които адресатът е длъжен да предостави съответната информация в срок от 30 дни от получаването им. 
     (2) Проверката се извършва чрез съпоставяне на декларираните факти със събраните по реда на ал.1 доказателства. 
     (3) Проверката не обхваща фактите от декларациите за имущество и интереси, за които Комисията не е оправомощена по специален закон да поиска и да получи съответната информация.

Чл. 20 При установено несъответствие между декларираните факти и информацията, получена по реда на чл. 19, ал.1 от тези правила комисията уведомява писмено лицето, подало декларацията, като указва в какво се състои констатираното несъответствие и му дава 14-дневен срок от получаване на уведомлението за отстраняване на непълнотите и грешките в декларираните обстоятелства. Отстраняването се извършва по реда за подаване на декларациите, като в случай на несъгласие с дадените му указания лицето може да направи възражение и да представи доказателства в същия срок. 

Чл. 21 (1) Ако комисията не установи несъответствие проверката на декларациите приключва с приемане на решение за съответствие, което съдържа фактическа част относно проверените декларирани факти и информацията, диспозитив със заключение за съответствие, дата и подписите на членовете на комисията. 
      (2) Ако комисията установи несъответствие в размер, не по-малък от 5000 лв.,, което не е отстранено по реда на чл. 20, проверката приключва с приемане на решение за несъответствие, което съдържа фактическа част относно проверените декларирани факти и информацията, диспозитив със заключение за съответствие, дата и подписите на членовете на комисията. 
      (3) Решенията се връчват на заинтересованото лице и се изпращат на председателя на Общинския съвет за сведение. Към тях се прилагат декларацията/ декларациите и носителите на информацията, получена по реда на чл. 19. 
      (4) Когато установеното несъответствие в размер, не по-малък от 5000 лв., и не е отстранено по реда на чл. 20, решението подлежи на оспорване по реда на Административнопроцесуалния кодекс.

V. Предотвратяване и установяване конфликт на интереси

Чл. 22. Комисията осъществява своите функции и правомощия върху лицата, съгласно чл. 1, ал. 2 от Наредбата за организацията и реда за извършване на проверка на декларациите и за установяване конфликт на интереси. 

Чл. 23. (1) Когато лице по чл. 14, ал. 2 от Правилата има частен интерес по смисъла на чл. 81 от ЗПК, то е длъжно да си направи самоотвод от изпълнението на конкретното правомощие или задължение по служба.
      (2) Комисията е длъжна да направи отвод на лице по чл. 14, ал. 2 от Правилата, ако разполага с данни за негов частен интерес във връзка с конкретно правомощие или задължение по служба.
     (3) Самоотводите и отводите се правят незабавно след възникването или след узнаването на данните за наличие на частен интерес.
    (4) Самоотводите и отводите се мотивират, като се посочва частният интерес, който е причина за отстраняването от изпълнението на конкретното правомощие или задължение и се отразяват в протоколите на комисията.

Чл. 24. Производството по установяване на конфликт на интереси се образува:
1. при подаден сигнал от всеки, който разполага с данни за корупционно нарушение или за конфликт на интереси по смисъла на ЗПК за лице по чл. 14, ал. 2 от Правилата. За сигнал се приема и публикация в средствата за масово осведомяване, ако отговаря на условията по чл. 6, ал. 2, т. 3-5 от Наредбата за организацията и реда за извършване на проверка на декларациите и за установяване на конфликт на интереси;
2. служебно от Комисията;
3. по искане на лицето по чл. 14, ал. 2 от Правилата.

Чл. 25. (1) Искането по чл. 24, т. 3 трябва да съдържа:
1. трите имена и длъжността на лицето;
2. описание на конкретния случай, по отношение на който се отправя искането;
3. дата на подаване на искането;
4. подпис на подателя.
     (2) Когато искането не отговаря на условията по ал. 1, лицето се уведомява от Комисията да отстрани недостатъците в 3-дневен срок от съобщението за това, с указание, че при неотстраняването им в срок, искането ще бъде оставено без разглеждане.
     (3) По отношение на искането се прилагат разпоредбите на чл. 6, ал. 3, 5 и 7 от Наредбата за организацията и реда за извършване на проверка на декларациите и за установяване конфликт на интереси.

Чл. 26. Производството по установяване на конфликт на интереси се образува служебно, когато при осъществяване на служебните си задължения Комисията е установила конкретни данни, пораждащи съмнение за конфликт на интереси.
Чл. 27. Производството по установяване на конфликт на интереси се образува в срок до 6 месеца от откриването, но не по-късно от 3 години от извършването на нарушението.

Чл. 28. (1) Образуването, отказът от образуване и прекратяването на производството се извършват с решение на комисията.
       (2) Производство не се образува или образуваното производство се прекратява, когато:
1. в сигнала или искането липсва някой от реквизитите по чл. 6, ал. 2, съответно по чл. 19, ал. 1 от Наредбата за организацията и реда за извършване на проверка на декларациите и за установяване конфликт на интереси, и недостатъкът не е отстранен в указания срок;
2. са изтекли сроковете по чл.27 от тази наредба;
3. сигналът или искането са подадени до некомпетентен орган;
4. сигналът или искането са подадени повторно по въпрос, по който има влязъл в сила акт, освен ако се основават на нови факти или обстоятелства;
5. сигналът или искането са подадени спрямо същото лице и по същия въпрос, по който има висящо производство, независимо дали е във фазата на издаване или на оспорване на акта.
        (3) Проверката за наличието или за липсата на предпоставките по ал. 2 се извършва от Комисията.
       (4) В случаите на ал. 2, т.3 сигналът или искането се препращат незабавно, но не по-късно от 7 дни, на компетентния орган, за което се уведомява подателят.
Чл. 29. Проверката за наличието или липсата на конфликт на интереси на лицата по чл. 14, ал. 2 от Правилата, когато са избрани с решение на Общински съвет – Якоруда, се извършва от Комисията.

Чл. 30. (1) Доказателствата за наличието или за липсата на конфликт на интереси се събират по реда на Административнопроцесуалния кодекс.
       (2) Комисията изисква и получава информация от органи на държавната власт, от органи на местното самоуправление, както и от физически и юридически лица. В искането се посочват номерът на решението за определяне на членовете на Комисията, както и на решението за образуване на производството.
      (3) Органите и лицата по ал. 2 са длъжни в 7-дневен срок от получаването на искането да представят необходимата информация и документи.
      (4) На лицето, срещу което е образувано производството, се предоставят за запознаване всички събрани доказателства и му се дава възможност да направи възражение в 7-дневен срок от предоставянето им, при спазване на правилата по глава седма от ЗПК относно защитата на подалия сигнала.
      (5) Лицето, срещу което е образувано производството, може да представи и да посочи нови доказателства, които да се съберат.
      (6) Лицето, срещу което е образувано производството, се изслушва от комисията, за което се съставя протокол. Протоколът се подписва от членовете на Комисията и от лицето, срещу което е образувано производството.
     (7) Лицето, срещу което е образувано производството, има право на защита, включително адвокатска защита.

Чл. 31. (1) Комисията се произнася с решение за наличието или липсата на конфликт на интереси, в срок до два месеца от образуването на производството. При случаи на фактическа и правна сложност, срокът може да се продължи еднократно с 30 дни.
      (2) Решението по ал. 1 съдържа:
1. наименованието на органа, който го издава;
2. адресата на акта;
3. фактическите и правните основания за постановяването му;
4. направените от лицето възражения и мотиви в случай на неприемане;
5. диспозитивна част, в която се установява липсата или наличието на конфликт на интереси и се налага глоба по чл. 116 или чл. 117 от ЗПК;
6. срок и съд, пред който може да се обжалва;
7. дата на издаване и подпис/подписи.
       (3) При установен конфликт на интереси не се съставя акт за установяване на административно нарушение и не се издава наказателно постановление, а глобата се налага с акта по ал. 1.
      (4) В акта, с който е установен конфликт на интереси, се посочва и срок за доброволно изпълнение на наложената глоба.

Чл. 32. Актът по чл. 31, ал. 1 се съобщава на:
1. заинтересованото лице;
2. Окръжна прокуратура - Благоевград.

Чл. 33. (1) Актът, с който се установява конфликт на интереси, може да се оспори от заинтересованото лице пред съда по реда на Административно-процесуалния кодекс.
        (2) Прокурорът може да подаде протест пред съда в срок един месец от съобщаването на акта, с който се установява липсата на конфликт на интереси.

Чл. 34. За неуредените в тези правила въпроси се прилагат съответно глава осма от ЗПК и Административнопроцесуалния кодекс.

Чл. 35. Когато с влязъл в сила акт е установен конфликт на интереси, освобождаването от заеманата длъжност се осъществява по ред, предвиден в съответния закон.

Чл. 36. Когато в производството по установяване на конфликт на интереси се установят данни за извършено престъпление, Комисията сезира незабавно компетентните органи за предприемане на действия по наказателно преследване.

VІ. Конфиденциалност на документацията и защита на подалия сигнала

Чл. 37. (1) Събраните от Комисията документи и получената информация се използват съобразно предвидените в ЗПК правомощия.
       (2) Членовете на Комисията, както и нейните сътрудници, са длъжни да подадат декларация за неразпространяване и неразкриване на информацията, постъпила по различните сигнали.
       (3) Членовете на Комисията и нейните сътрудници са длъжни да:
1. не разкриват самоличността на лицето, подало сигнала;
2. не разгласяват фактите и данните, които са им станали известни във връзка с извършвани проверки и/или с разглеждането на сигнали;
3. опазват поверените им писмени документи от неразрешен достъп на трети лица.
4. размножават и съхраняват материалите, необходими за работата на Комисията, на място, достъпно единствено за членовете на Комисията.

VІІ. Преходни и заключителни разпоредби

Чл. 38. (1) Декларациите, сигналите и исканията до Комисията се подават и приемат чрез деловодството на Общински съвет – Якоруда само от служителя към Комисията, който ги отразява в съответния регистър.
(2) В изпълнение на ЗПК и НОРИПДУКИ председателят на Общинският съвет:
1.  Разпределя на комисията постъпили в деловодството на Общинския съвет сигнали и искания за извършени  корупционни нарушения и конфликт на интереси по отношение на лицата по чл.1, ал. 2 от Наредбата за организацията и реда за извършване на проверка на декларациите и за установяване конфликт на интереси.
1. Определя дневния ред на комисията, съгласувано с Председателя на комисията. 
1. Отговаря съвместно с председателя на комисията за публикуването на интернет-страницата на община Якоруда, раздел Общински съвет, на всички декларации  по чл. 49, ал.1, т.1 от ЗПК на лицата по чл.14, ал. 2, както и списък на неподалите в срок съответните декларации;
1. Включва в дневния ред на заседание на Общинския съвет доклади и становища на комисията, съответно относно установени данни за несъвместимост и наличието или липса на конфликт на интереси на лица по чл.14, ал. 2.
1. Осъществява други функции, предвидени в ЗПК, НОРИПДУКИ и настоящите правила. 
Чл. 39. Комисията не приема, не разглежда и не препраща по компетентност анонимни сигнали или искания. Такива не се отразяват в регистрите по чл. 12, ал. 2.

Чл. 40. За неуредените въпроси се прилагат приложимите разпоредби на Закона за противодействие на корупцията, Наредбата за организацията и реда за извършване на проверка на декларациите и за установяване на конфликт на интереси и Правилника за организацията и дейността на Общинския съвет, неговите комисии и взаимодействието му с Общинска администрация.

Чл. 41. Комисията изготвя годишен доклад за дейността си до Председателя на Общински съвет - Якоруда.

1. Вътрешните правила се приемат на основание чл. 10 от Наредбата за организацията и реда за извършване на проверка на декларациите и за установяване на конфликт на интереси.

	ПРИЛОЖЕНИЕ 1


				

Д Е К Л А Р А Ц И Я
	

	С настоящата декларация подписаният ………………………………….. , в качеството си на ……………………………………………..



				Д Е К Л А Р И Р А М :

Че ще спазвам Регламент (EС) 2016/679 и Закона за защита на личните данни във връзка с достъпа ми до декларации за имущество и интереси, подадени в Общински съвет - Якоруда, както и че няма да разпространявам факти и обстоятелства от тези декларации, станали ми известни при изпълнение на служебните ми задължения.




гр. Якоруда                                                      ДЕКЛАРАТОР :……………….
...................

